जिलाध्यक्ष: पटवा गुट से अनिल चौधरी का नाम
जो बड़े साहब (पूर्व मुख्यमंत्री सुंदरलाल पटवा) को मंजूर, वही बनेगा जिलाध्यक्ष...। यह जिलाध्यक्ष के लिए पैनल बनाने के लिए बनाई पर्ची में भाजपा के ही एक पदाधिकारी ने भी लिख दी। हालांकि औपचारिकता के लिए मंडल अध्यक्षों और प्रतिनिधियों की ओर से कुल 11 नाम सामने आए हैं। ये नाम पार्टी के निर्वाचन अधिकारी उज्जैन ले गए हैं। यहां से तीन नामों की पैनल भोपाल जाएगी जहां से अध्यक्ष की घोषणा होगी। पार्टी सूत्रों के अनुसार पटवा गुट की ओर से एक नया नाम अनिल चौधरी का आया है। अनिल पटवा के साले लक्ष्मीनारायण चौधरी के बेटे हैं।
रविवार को निर्वाचन अधिकारी प्रदेश प्रवक्ता विजयेंद्रसिंह सिसौदिया शाजापुर व उज्जैन दक्षिण के विधायक मोहन यादव ने सुबह 11 बजे से लायन डेन पर जिलाध्यक्ष के लिए रायशुमारी की। 11 मंडलों के अध्यक्ष और इतने ही जिला प्रतिनिधियों ने पर्चियों में अपनी पसंद के तीन-तीन नाम लिखकर दिए। पदाधिकारियों, वरिष्ठ नेताओं व कार्यकर्ताओं से नाम लिए गए। अनिल चौधरी, महेंद्र भटनागर, हेमंत हरित, राकेश भारद्वाज, सुखलाल सेन, नरेंद्र गांधी, प्रेमसिंह परिहार, पुष्कर झंवर, जिनेंद्र डोसी, रामलाल पाटीदार, पवन पाटीदार ने तो जिलाध्यक्ष के लिए खुलकर दावेदारी की।
बताया जाता है कि पूर्व मुख्यमंत्री पटवा की हरी झंडी मिलने के बाद चौधरी का नाम जिलाध्यक्ष के लिए प्रमुखता से सामने आया। चौधरी नयागांव के पूर्व सरपंच रहे हैं। वे 1990 में जावद मंडल के महामंत्री, 1994 में जनपद सदस्य, 2005 में जिला कोषाध्यक्ष रहे हैं। नयागांव में ट्रांसपोर्टर हैं। प्रमुख दावेदार माने जा रहे संतोष चौपड़ा दावेदारी करते नजर नहीं आए। रायशुमारी के वक्त नीमच विधायक दिलीपसिंह परिहार व जावद विधायक ओमप्रकाश सखलेचा मौजूद नहीं थे। दोनों अन्य जिलों में चुनाव कराने गए हैं। दोनों विधायक अपने-अपने मंडलों के जिला प्रतिनिधि भी हैं।
प्रदेश से होगी घोषणा
यहां से पैनल का लिफाफा ले जा रहे हैं। उज्जैन में रायशुमारी कर तीन नाम की पैनल भोपाल भेजेंगे। प्रदेश कार्यालय से नाम घोषित होगा। विजेंद्रसिंह सिसौदिया, निर्वाचन अधिकारी व प्रदेश प्रवक्ता, भाजपा
भाजपा संगठन चुनाव
awa_Deva hin_Deva hin_Deva awa_Deva hin_Deva hin_Deva bho_Deva